**สาระการศึกษาเรียนรู้ “กสิกรรมเกื้อกูล” เพื่อชุมชนพอเพียงและสันติสุข**

**โรงเรียนบ้านโคกเพชร ปีการศึกษา ๒๕๕๕-๒๕๕๘**

++++++++++++++++

**สภาพปัจจุบัน/ปัญหา**

ภาพรวมของชุมชนในเขตบริการของโรงเรียนยังมีสภาพความเป็นอยู่ที่ไม่พอเพียง ส่งผลถึงการพัฒนาคุณภาพชีวิตในทุกด้าน ในขณะเดียวกันก็เป็นอุปสรรคสำคัญของการพัฒนาคุณภาพการศึกษาของโรงเรียน ไปพร้อมกันด้วย

**หลักการ/เหตุผล/ความจำเป็น**

 “สังคมชุมชนกสิกรรมเพื่อการยังชีพและเผื่อแผ่ดูแลกัน” แต่เดิมในชนบท ได้เปลี่ยนแปลงสู่ “สังคมแห่งการแก่งแย่งแข่งขันเอารัดเอาเปรียบกัน” อย่างสมบูรณ์ เมื่อประเทศไทยถูกเปลี่ยนแปลงให้เป็นประเทศอุตสาหกรรมใหม่ (NICS) เมื่อหลายปีก่อน ซึ่งได้ก่อให้เกิดปัญหาต่างๆตามมามากมาย ทั้งในเมืองและชนบท โดยที่การศึกษาในรูปแบบที่เป็นมาและที่ใช้อยู่ในปัจจุบันของไทย ไม่สามารถแก้หรือบรรเทาปัญหาได้ ในทางตรงข้ามกลับจะเป็นตัวเร่งปฏิกิริยาให้ปัญหาต่างๆที่เกี่ยวเนื่องรุนแรงขึ้นด้วยซ้ำ เนื่องจากเป็นการศึกษาที่เป็นไปเพื่อการแก่งแย่งแข่งขัน ซึ่งทำให้มีผู้ชนะเป็นส่วนน้อย แต่มีผู้แพ้เป็นส่วนใหญ่

ดังนั้น เพื่อบรรเทาปัญหาดังกล่าวที่เกิดขึ้นในชุมชนในเขตบริการของโรงเรียน ที่มีแนวโน้มรุนแรงขึ้นเรื่อยๆ โรงเรียนบ้านโคกเพชรและชุมชนผู้เกี่ยวข้องจึงร่วมกันแสวงหากระบวนการศึกษาเรียนรู้ ที่สอดคล้องกับบริบทและปัญหาดังกล่าวของชุมชน กระทั่งได้สาระการเรียนรู้เชิงบูรณาการ ในชื่อ“**กสิกรรมเกื้อกูล”** ซึ่งเชื่อว่าจะช่วยแก้ปัญหาไปพร้อมกับการสร้างเสริมศักยภาพของชุมชนสู่ความเข้มแข็งได้ ทั้งนี้ โดยมียุทธศาสตร์สำคัญอยู่ที่การปลูกสร้างสำนึกดี การทำดี พร้อมสร้างเสริมโลกทัศน์และพลังความสร้างสรรค์ ทั้งทางด้านการคิดและกระทำให้กับเยาวชนกลุ่มเป้าหมายหลัก (ยุวชนในระบบโรงเรียน) และเป้าหมายรอง (เยาวชนนอกระบบโรงเรียน) พร้อมๆไปกับการร่วมศึกษาเรียนรู้เพื่อเสริมทักษะอันเหมาะสมในการประกอบสัมมาชีพสร้างรายได้ที่พอเพียงแก่การดำรงชีพและเลี้ยงครอบครัว ของกลุ่มเป้าหมายสมทบ (กสิกรในชุมชน) ผสมผสานกับนวัตกรรม **“ไร่ป่านาสวน”[[1]](#footnote-2) ซึ่งเป็นนวัตกรรมการกสิกรรมที่เอื้อต่อสุขภาวะของมนุษย์ สิ่งแวดล้อมและระบบนิเวศน์ทั้งมวล**

**ความหมาย/ขอบข่าย**

หมายถึงรูปแบบการศึกษาเรียนรู้เพื่อการเสริมสร้างสัมมาชีพ และพัฒนาคุณภาพชีวิตของผู้เรียนและสมาชิกชุมชนในเขตบริการของโรงเรียน ผ่านนวัตกรรม “การกสิกรรมเกื้อกูล” โดยมีจุดเริ่มที่สอดคล้องสัมพันธ์กับบริบทพื้นฐานการกสิกรรมของชุมชน ซึ่งได้แก่การทำนาปีเป็นหลัก เสริมด้วยปลูกพืชผักนอกฤดูทำนา และการเลี้ยงสัตว์เชิงเศรษฐกิจ ตามสภาพความพร้อมของครอบครัว เป็นสำคัญ

**กลุ่มเป้าหมาย**

1. **เป้าหมายหลัก** หมายถึงนักเรียนโรงเรียนบ้านโคกเพชรทุกระดับชั้น
2. **เป้าหมายรอง** หมายถึงเยาวชนในชุมชนทั้งในและนอกระบบโรงเรียน
3. **เป้าหมายสมทบ** หมายถึงผู้ปกครองนักเรียน และผู้สนใจทั่วไปทั้งในและนอกชุมชน

**วัตถุประสงค์และเป้าหมาย**

๑. เพื่อสร้างเสริมทักษะการเรียนรู้ ตลอดถึงการปรับเปลี่ยนทัศนคติพื้นฐานที่เกี่ยวข้องกับการงานอาชีพ สู่การสร้างงานสร้างอาชีพที่ดีที่เหมาะสมให้กับนักเรียน เยาวชน และสมาชิกชุมชนทุกกลุ่มเป้าหมาย โดยมีเป้าหมายเพื่อการมีอาชีพที่เสริมสร้างรายได้ที่พอเพียงและมั่นคง ทั้งในปัจจุบันและอนาคต

๒. เพื่อหารายได้สำหรับการพัฒนาการศึกษาแบบพึ่งตนเองของโรงเรียน ซึ่งเป็นโรงเรียนขนาดเล็กที่อยู่ในหลักเกณฑ์ที่ต้องหลอมรวมเรียนกับโรงเรียนอื่น

๓. เพื่อแก้ปัญหาในด้านเศรษฐกิจและสังคมของชุมชน และพัฒนาสู่ความพอเพียงและมีสันติสุข

**สาระการศึกษาเรียนรู้โดยสังเขป**

1. **สาระการศึกษาเรียนรู้หลัก**

**๑.๑ “การบริหารกิจการโรงสีชุมชน”** โดยโรงเรียนร่วมกับชุมชนจัดการระดมทุนก่อตั้งโรงสีข้าวในรูปแบบวิสาหกิจชุมชน เพื่อใช้เป็นเครื่องมือในการแปรรูปข้าวเปลือกของสมาชิกเป็นข้าวสารและข้าวกล้องออกจำหน่าย และบริการรับจ้างสีข้าวทั่วไป (เป้าหมายเพื่อเพิ่มมูลค่าข้าวของชุมชน และได้ประโยชน์เพิ่มขึ้นจากวัสดุที่เหลือจากการแปรรูปข้าว เช่น วัสดุสิ่งเจือปน แกลบ รำ ปลายข้าว เป็นต้น)

๑.๒ **“การเลี้ยงสุกรแบบหลุม” (เพื่อการพึ่งตนเอง และทางเลือกสำหรับผู้บริโภค)** ทั้งสุกรป่า สุกรพันธุ์เหมยซาน ลูกผสม และสุกรพันธุ์ดีอื่นๆ ในรูปของสหกรณ์นักเรียน และส่วนครอบครัว โดยจัดให้มีการจัดสรรรำและผลิตภัณฑ์จากการแปรรูปข้าว และเศษวัสดุที่เหลือจากองค์ประกอบในข้อ ๑.๔ – ๑.๖ เป็นอาหารเสริมในราคาพิเศษ ทั้งนี้ เพื่อเสริมสร้างประสบการณ์และรายได้ระหว่างเรียนให้กับนักเรียน พร้อมทั้งเสริมรายได้ให้กับครัวเรือน

**๑.๓ “การผลิตปุ๋ยหมักอินทรีย์ประสิทธิภาพสูง และน้ำหมักชีวภาพเข้มข้น”** โดยผลิตจากมูลสัตว์และระบบการเลี้ยงแบบหลุมในข้อ ๑.๒ เพื่อทดแทนปุ๋ยเคมี โดยผ่านกระบวนการหมักร่วมกับเชื้อจุลินทรีย์ดินจอมปลวกและจุลินทรีย์ที่มีประโยชน์อื่นๆในท้องถิ่น เพื่อใช้ในโรงเรียน ในครัวเรือน และจำหน่ายเป็นรายได้เสริม

**๑.๔ “การทำนาข้าวอินทรีย์พันธุ์พิเศษ”** โดยใช้ด้วยปุ๋ยจากข้อ ๑.๓ และกระบวนการเพิ่มและสะสมอินทรียวัตถุตามแนวทางการทำกสิกรรมอิงธรรมชาติที่เรียกว่า “ไร่ป่านาสวน” (เน้นการใช้ข้าวพันธุ์ดี, พันธุ์พิเศษเชิงสร้างเสริมสุขภาพ และอนุรักษ์ข้าวพื้นเมือง)

๑.๕ **“การปลูกกล้วยพันธุ์ดี”** เน้นการใช้เศษหญ้า-เศษใบไม้ในระบบ วัสดุที่เหลือจากการทำไร่ป่านาสวน และปุ๋ยอินทรีย์จากข้อ ๑.๓

๑.๖ **“การปลูกพืชผักปลอดสารพิษ”** ทั้งชนิดล้มลุก กึ่งล้มลุก และยืนต้น (เพื่อจำหน่ายเข้าโครงการอาหารกลางวันในโรงเรียนในตำบลและผู้บริโภคทั่วไปทั้งในและนอกชุมชน โดยใช้ปุ๋ยจากข้อ ๑.๓)

๑.๗ “การปลูกไผ่พันธุ์ดีชนิดต่างๆ” (เพื่อเป็นไม้ใช้สอย แปรรูปเป็นสินค้าและอาหารจากหน่อไม้ ตลอดถึงการขยายพันธุ์จำหน่ายเพิ่มรายได้ โดยใช้ปุ๋ยจากข้อ ๑.๓)

๑.๘ **“การปลูกไม้ยืนต้นสำคัญๆ”** เช่น ยางนา ตะเคียน สัก ประดู่ แดง พันชาติ พะยูง ฯลฯ (เพื่อเพิ่มพื้นที่สีเขียวและความร่มรื่นให้กับชุมชน ช่วยลดภาวะโลกร้อน ตลอดถึงการเป็นบำนาญชีวิตของกสิกร และมรดกอันทรงคุณค่าสำหรับคนรุ่นหลัง)

1. **สาระการเรียนรู้เสริม**

๒.๑ การเลี้ยงเป็ดเนื้อ-เป็ดไข่-ไก่พื้นบ้าน-ไก่งวง-ไก่ต๊อก (ให้หากินเองในบริเวณคอกสุกร กองแกลบ และบริเวณโดยรอบ เสริมด้วยปลายข้าวจากการสีข้าว และวัสดุจากกระบวนการทางการเกษตรอื่นๆที่ใช้ประกอบเป็นอาหารสัตว์ได้)

๒.๒ การเลี้ยงปลาดุกในบ่อดิน บ่อพลาสติก บ่อซีเมนต์ หรือภาชนะอื่นๆ (ใช้อาหารผลิตเองจากวัสดุขั้นต้นจากโรงสี น้ำหมัก และเนื้อหอยเชอรีในท้องถิ่น เพื่อนำน้ำคาวปลาและมูลปลาไปรดผัก ต้นไม้ และใช้เป็นวัตถุดิบสำคัญในการทำน้ำหมักและปุ๋ยอินทรีย์)

๒.๓ การเพาะเลี้ยงเห็ดที่เพาะเลี้ยงได้ชนิดต่างๆ

๒.๔ การเพาะถั่วงอกแบบตัดราก

๒.๕ การปลูกเสารส, ฟักข้าว และไม้ผลที่อุดมคุณค่าทางวิตามินอื่นๆ

๒.๖ การปลูกพืชเชิงสมุนไพร

๒.๗ การเลี้ยงสัตว์ประเภทเคี้ยวเอื้องเชิงเศรษฐกิจ เช่น โค กระบือ แพะ แกะ ฯลฯ

1. **สาระการเรียนรู้ต่อเนื่อง**

๓.๑ การชำแระและแปรรูปเพื่อเพิ่มมูลค่าของสัตว์จากการเลี้ยงในข้อ ๑.๒ และข้อ ๒.๑ – ๒.๒ สำหรับจำหน่ายเพื่อเป็นอาหารทางเลือกสำหรับผู้คนทั้งในและนอกชุมชน

๓.๒ การแปรรูปผลิตผลจากข้อ ๑.๓ ๑.๔ และข้อ ๒.๓ - ๒.๖

๓.๓ ร้านค้าระบบสหกรณ์เพื่อบริการสินค้าจากข้อ ๓.๑ - ๓.๒ และสินค้าอุปโภคบริโภคประจำวันอื่นๆ

๓.๔ สาระการเรียนรู้อื่นๆตามความจำเป็นและเหมาะสม

**รูปแบบการบริหารจัดการและกระบวนการดำเนินงาน**

ใช้หลัก ระบบ และกระบวนการของกลุ่มวิสาหกิจชุมชน โดยบูรณาการกับกระบวนการการศึกษาเพื่อสร้างสัมมาชีพ ภายใต้หลักเศรษฐกิจพอเพียง และอุดมการณ์แผ่นดินธรรมแผ่นดินทอง ทั้งนี้ โดยใช้วิธีการระดมทุนในแบบของการถือหุ้น และบริหารจัดการโดยผู้จัดการและคณะแบบจ้างเหมาบริการ ภายใต้การบริหารโครงการโดยคณะกรรมการที่ได้รับการเสนอชื่อจากสมาชิก

**ผลที่คาดว่าจะได้รับ**

๑. โรงเรียนมีปัจจัยพื้นฐานเพื่อการพัฒนาคุณภาพการศึกษาสำหรับเยาวชนกลุ่มเป้าหมายอย่างพอเพียงตามภารกิจ

๒. สมาชิกชุมชนนับตั้งแต่อายุ ๕ ขวบ (ชั้นอนุบาล ๑) ขึ้นไป อันเป็นส่วนหนึ่งของระบบ มีสัมมาชีพที่สามารถสร้างรายได้ที่เหมาะควรแก่วัยวุฒิ

๓. ชุมชนโดยรวมมีความเป็นอยู่ที่พอเพียง และมีสันติสุขอย่างมั่นคงยั่งยืน อันเป็นผลมาจากการมีสัมมาชีพที่เหมาะสม รายได้พอเพียง มีความสมัครสมานสามัคคีรักใคร่กลมเกลียวกันด้วยยึดมั่นในเหตุผลเป็นสำคัญ

--------------------------------------

1. รังสรรค์และพัฒนาร่วมกันระหว่างโรงเรียนบ้านโคกเพชรกับศูนย์เรียนรู้มหาวิชชาลัยธรรมชาติ ซึ่งนำโดย ร.ต.ต.วิชัย สุริยุทธ นักปลูกต้นไม้จิตอาสาแห่งอำเภอปรางค์กู่, อ.อุดมการณ์ บัวเกษ ข้าราชการบำนาญ อดีตข้าราชการครูเพื่อสังคมแห่งอำเภอวังหิน [↑](#footnote-ref-2)